OpenLLM-France/wikimedia huggingface dataset:
# Bridei VII

Bridei VII, també conegut amb el nom de Bridei mac Fokel, va ser rei dels pictes del 843 al 845.
La Crònica picta li atribueix un regnat de dos anys com a successorde Ciniod mac Uurad.
El nom del seu pare, Fokel o Fochel, és la forma gaèlica del nom britònic Wthoil o Uuthoil. Sembla ser, doncs, un germà del rei Talorgan mac Uuthoil, que hauria compartit el tro amb Drest mac Caustantin.

## Referències

* ↑ Calise, 2002, p. 190.
* ↑ Crònica picta (en gaèlic i anglès). Edimburg: H. M. General register house, 1867, p. 8.

## Bibliografia

* Calise, J. M. P.. Pictish Sourcebook, Documents of Medieval Legend and Dark Age History (llibre). Londres: Greenwood Press, 2002. ISBN 0313322953.
* Cumming, W. A.. The Age of the Picts (llibre). Londres: Sutton Publishing, 1998. ISBN 0750916087.
* Skene, W. F.. Chronicles Of The Picts,Chronicles Of The Scots, And Other Early Memorials Of Scottish History (llibre). Edinburgh: H.M General Register House, 1867. «Reimprès per Kessinger Publishings's (2007) ISBN 1432551051»
* Smyth, Alfred P. Warlords and Holy men Scotland AD 80~1000 (llibre). Edimburg: Edinburgh University Press, 1984. ISBN 0-7486-0100-7.
* Williams, Ann; Smyth, Alfred P.; Kirby, D. P.. A bibliographical dictionary of Dark Age Britain (llibre). Londres: Seaby London, 1997, p. 220. ISBN 1-8526-4047-2.
# Lincolnshire (desambiguació)

«Lincolnshire» té aquests significats:
* Lincolnshire, comtat dels East Midlands d'Anglaterra
* Lincolnshire (Illinois), vila dels Estats Units a l'estat d'Illinois
* Lincolnshire (Kentucky), població dels Estats Units a l'estat de Kentucky
# Col·legi electoral

El col·legi electoral és el cos encarregat de triar a un determinat representant polític mitjançant el sistema de sufragi indirecte.
En el sistema de sufragi indirecte, els votants no elegeixen directament al candidat sinó a electors, que al seu torn tenen la missió d'elegir el candidat. Un cop elegits els electors han de formar un Col·legi electoral per procedir a votar, i finalment negociar i deliberar, per tal de determinar quin serà en definitiva el candidat electe.
La forma d'elegir els electors pot variar des d'un sistema de majoria, en el qual tots els electors corresponen al partit guanyador, un sistema de majoria i minoria, en què els electors es divideixen entre la primera i segona minories, o un sistema de representació proporcional.
En algunes legislacions, els electors estan obligats a votar el candidat del partit que representen, però en altres no. És possible fins i tot, com succeeix als Estats Units que en un mateix col·legi electoral convisquin ambdós tipus d'electors.
En general les majories que es formen al col·legi electoral no coincideixen exactament amb les majories formades pel vot dels ciutadans. Aquesta diferència obre la possibilitat que un col·legi electoral elegeixi un candidat diferent del que va resultar més votat en l'elecció popular.

## Vegeu també

* Col·legi Electoral dels Estats Units
# Lmechrek

Lmechrek (àrab المشرك) és una comuna rural de la província de Sidi Bennour de la regió de Casablanca-Settat. Segons el cens de 2014 tenia una població total de 16.141 persones.

## Referències

* ↑ «Population légale d'après les résultats du RGPH 2014 sur le Bulletin officiel N° 6354». Arxivat de l'original el 26 de desembre 2018. [Consulta: 19 novembre 2015].
# Wai Sano

Wai Sano és una caldera volcànica el·líptica, d'aproximadament 3,5 x 2,5 km d'amplada, que es troba a la part occidental de l'illa de Flores, a Indonèsia. El seu interior conté un llac, situat uns 260 metres per sota del cim de la caldera, que es troba a 903 msnm. La caldera forma part del mont Poco Sesok, Dues fumaroles, a la riba sud-est del llac, són l'única manifestació volcànica, ja que no es té coneixement d'erupcions en temps històrics.

## Referències

* ↑ «Global Volcanism Program | Wai Sano» (en anglès). [Consulta: 13 octubre 2021].
* ↑ «Wai Sano» (en anglès). [Consulta: 13 octubre 2021].
# Ogre

* Per a altres significats, vegeu «OGRE».
Un ogre i el seu femení una ogressa (dit en menorquí drac i draquessa) és un monstre propi de la mitologia i dels contes populars. La paraula sembla que es relaciona amb Hongria, i els primers ogres serien una exageració per fer por als vàndals. El personatge va sorgir a Europa del Nord i es caracteritza per un aspecte humanoide gegantí, ganes de menjar carn humana i sovint poca intel·ligència. Molts d'aquests es poden transformar en animals dels boscos on viuen. En els contes segresten princeses o devoren els infants als quals va dirigida la història. Els ogres han fet fortuna gràcies als jocs de fantasia i rol, on moltes vegades viuen en castells o sota terra i guarden tresors fabulosos en un ambient que recorda al de l'edat mitjana. En la cultura del Japó han estat assimilats a una espècie de dimonis, els oni. Per extensió, el terme s'aplica a persones cruels o desagradables, excessivament dominants.

## Referències

* ↑ Rose, Carol. Giants, Monsters, & Dragons: An Encyclopedia of Folklore, Legend, and Myth. New York: W. W. Norton & Company, 2001. ISBN 0-393-32211-4
# Wilhelm Grimm

Wilhelm Karl Grimm (Hanau, 24 de febrer de 1786- Berlín, 16 de desembre de 1859) fou el menor dels germans Grimm, coneguts tant pels contes infantils que van recopilar com per la seva tasca com a lingüistes. Ambdós van compartir estudis i casa, fins i tot després del matrimoni de Wilhelm, que es convertí en pare de 4 fills. De salut malaltissa, es dedicà sobretot a l'estudi de la literatura medieval, font d'inspiració de les històries populars que recopilà.
# Lincombià-Ranisià-Jerzmanowicià

El Lincombià-Ranisià-Jerzmanowicià (LRJ) és una cultura apareguda a Europa a començaments del paleolític superior. La seva cronologia gira al voltant del 43.000 BP. El seu nom ve de les coves de Kent (Lincombe Hill, Regne Unit), Ranis-Ilsenhöhle (Alemanya) i de Nietoperzowa (Jerzmanowice, Polònia).
Aquesta cultura lítica es caracteritza per la fabricació de puntes de ganivet en fulles llargues. Hi ha la teoria que aquesta indústria la van desenvolupar els darrers neandertals, tot i que alguns investigadors han suggerit que es podria tractar d'una cultura realitzada pels primers humans anatòmicament moderns a Europa.
El material lític d'aquesta cultura és escàs, i rarament es troba als jaciments. Tot i així n'existeixen evidències per tot el nord-oest d'Europa, des de Gal·les fins a Polònia.

## Referències

* ↑ Piprani, 2012, p. 60.
* ↑ «Late Neandertals and Early Modern Humans in Western Europe» (en anglès). Max-Planck-Gesellschaft. [Consulta: 4 octubre 2019].
* ↑ Krajcarz, 2017, p. 383.
* ↑ Ashton, 2017, p. 315.
* ↑ Flas, 2011, p. 605–627.

## Bibliografia

* Ashton, Nick. Early Humans (en anglès). Londres: William Collins, 2017. ISBN 978-0-00-815035-8.
* Flas, Damien «The Middle to Upper Paleolithic transition in Northern Europe: the Lincombian-Ranisian-Jerzmanowician and the issue of acculturation of the last Neanderthals». World Archaeology, 43, 4, 2011. DOI: 10.1080/00438243.2011.624725.
* Krajcarz, M. T. «Towards a Chronology of the Jerzmanowician—a New Series of Radiocarbon Dates from Nietoperzowa Cave (Poland)» (en anglès). Archaeometry, 60, 2, 2017, pàg. 383-401.
* Piprani, John «Replicating and recognizing the Lincombian». Lithics: The Journal of the Lithic Studies Society, 33, 2012, pàg. 60-62. Arxivat de l'original el 2020-07-14 [Consulta: 4 octubre 2019].
# El Mañana

"El Mañana" és una cançó de l'àlbum Demon Days, del grup virtual britànic Gorillaz. Fou llançada com a quart senzill l'àlbum el 10 d'abril de 2006 al Regne Unit com una doble cara-A juntament amb "Kids with Guns". Tot i que el grup és britànic, la cançó està titulada en espanyol i significa "el demà".

## Videoclip

El videoclip fou llançat l'11 de març de 2006 i fou dirigit per Jamie Hewlett i Pete Candeland amb la producció de Passion Pictures. Representa la continuació del relat començat a "Feel Good Inc.", on apareix la Noodle vivint plàcidament en una petita illa que es desplaça volant pel cel aparentment gràcies a un molí de vent. De sobte apareixen dos helicòpters que comencen a disparar l'illa i la Noodle. Ella es tanca dins el molí però els helicòpters no paren fins que s'incendia. A poc a poc es comença a destruir el molí i l'illa es precipita cap al buit fins que s'estavella en un congost. Els creadors del videoclip van explicar que s'havien inspirat en l'artista d'animació japonès Hayao Miyazaki per crear l'ambient i especialment en Làputa, el castell al cel del mateix autor per representar l'illa amb el molí de vent.
Continuant amb la idea presentada a "Feel Good Inc.", l'illa representa la llibertat de pensament respecte a l'"estupidització" de la cultura de masses a causa dels mitjans de comunicació. En canvi, els helicòpters representen el poder de les corporacions mediàtiques que intenten acabar amb la llibertat de pensament. Per altra banda, també es poden veure reflectits arguments contra la guerra i a favor de l'ecologia. Mentre l'illa mostra un medi ambient saludable, les imatges que es mostren de la Terra quan l'illa s'està precipitant del cel, són de terres estèrils i desèrtiques que han estat destruïdes per les indústries. L'estil dels helicòpters recorda als Comanche utilitzats en la Guerra d'Iraq i l'escena final on un dels helicòpters llança una bomba per rematar l'illa estavellada recorda el bombardeig d'Hiroshima.

## Referències

* ↑ «Gorillaz-Unofficial album webpage» (en anglès). Arxivat de l'original el 2007-12-10. [Consulta: 25 gener 2010].

## Enllaços externs

* Pàgina de llançament japonesa Arxivat 2007-06-21 a Wayback Machine.
# Ogorodtakh

Ogorodtakh (en rus: Огородтах) és un poble de la república de Sakhà, a Rússia, que el 2014 tenia 1.156 habitants, pertany al districte de Borogontsi.

## Referències

* ↑ Хохлачев В.. Заполярный Помпей.
# Ogorodni (Krasnodar)

* Per a altres significats, vegeu «Ogorodni».
Ogorodni - Огородный (rus) és un possiólok del krai de Krasnodar, a Rússia. És a 10 km al sud de Primorsko-Akhtarsk i a 120 km al nord-oest de Krasnodar.
Pertany a la ciutat de Primorsko-Akhtarsk.
# Akaroa

Akaroa és una vila de la península de Banks a la regió de Canterbury a l'illa del Sud de Nova Zelanda.

## Política

Nacionalment, Akaroa es troba a la circumscripció electoral general de Selwyn i a la circumscripció electoral maori de Te Tai Tonga de la Cambra de Representants de Nova Zelanda.
Selwyn es considera en general una circumscripció conservadora i que sovint vota pel Partit Nacional. Des de les eleccions de 1946 ha guanyat sempre el Partit Nacional, i mai ha guanyat el Partit Laborista; des de les eleccions de 2008 ha guanyat dues vegades Amy Adams. En les eleccions de 2011 Adams guanyà amb el 69,14% del vot de la circumscripció.
Te Tai Tonga, en canvi, és una circumscripció més liberal i varia entre candidats del Partit Laborista i el Partit Maori. Actualment aquesta circumscripció és representada per Rino Tirikatene del Partit Laborista. En les eleccions de 2011 sortí victoriós amb el 40,62% del vot, quedà prop del 31,79% que rebé el candidat Rahui Katene del Partit Maori.

## Referències

* ↑ (anglès) «Official Count Results – Selwyn Arxivat 2012-01-03 a Wayback Machine.». Elections New Zealand. [Consulta: 22/07/2012.]
* ↑ (anglès) «Official Count Results – Te Tai Tonga Arxivat 2013-02-08 a Wayback Machine.». Elections New Zealand. [Consulta: 22/07/2012.]

## Enllaços externs

* «Akaroa - official website» (en anglès).
* «Akaroa Street Map» (en anglès). Arxivat de l'original el 2016-03-04. [Consulta: 22 desembre 2009].
* «Akaroa Civic Trust» (en anglès).
* «Akaroa Walk» (en anglès). Arxivat de l'original el 2006-04-14. [Consulta: 22 desembre 2009].
# Wil Huygen

Willibrord Joseph (Wil) Huygen (Amersfoort, 23 de juny de 1922 - Bilthoven, municipi de De Bilt, 14 de gener de 2009) va ser un metge i autor neerlandès, conegut per una sèrie de llibres sobre els gnoms il·lustrats per Rien Poortvliet.
El primer llibre de la sèrie, Leven en werken van de Kabouter (1976), un «manual d'antropologia fantàstica», es va convertir en un clàssic. Els Kabouters són els gnoms en el folklore neerlandès. Aquest llibre té l'originalitat de presentar-se com a suposada obra enciclopèdica on es recollien totes les informacions sobre els gnoms i la seva vida (hàbitat, anatomia, hàbits, i relacions amb altres animals i trolls), citant els estudis i bibliografia d'altres investigadors (imaginaris, és clar). En el segon llibre de la sèrie, De oproep der Kabouters (1981), hi apareixen el mateix Huygen i també Poortvliet com a protagonistes i també en les il·lustracions; els gnoms els conviden al seu món per donar-los un missatge sobre la protecció del medi ambient.
Els llibres d'aquesta sèrie van tenir un gran èxit; del primer n'ha aparegut la 60a edició el 2008 i s'han traduït a més de 20 llengües, entre elles el català. La traducció anglesa The Gnome va estar més d'un any en la llista de bestsellers del New York Times. També van ser portats a la pantalla: la sèrie de Claudio Biern Boyd, David el Gnomo (BRB Internacional, 1985-1986), va ser emesa en diversos països, entre ells també els Països Baixos.
Wil Huygen era metge; també va dedicar-se a la pintura; estava casat i tenia cinc fills.

## Obres

* Leven en werken van de Kabouter (1976) (traduït al català com Gnoms, 1986)
* De oproep der Kabouters (1981) (traduït al català com La crida dels gnoms, Barcelona, Destino, 1987)
* De geheime nachten van Jochem
* Tuin van verlangen
* Het boek van Klaas Vaak (1988)
* En buiten lag het paradijs
* Waarnemer gevraagd
* Tussen gaap & slaap (reedició de Het boek van Klaas Vaak en het ABC van de slaap, 2003) (traduït a l'espanyolː El libro de Klaus y el ABC del sueño, Madrid, Montena, 1989)
* De wereld van de kabouter (pòstum, 2009) (traduït al català com El món dels gnoms, Madrid, Montena, 1988)

## Referències

* ↑ Kars, Hendrien. «Wil J. Huygen». A: Jan van Coillie, Wilma van der Pennen, Jos Staal, Herman Tromp. Lexicon van de jeugdliteratuur(1982-2014) (en neerlandès). en línia. L'Haia: Biblioteca digital de la literatura neerlandesa.
* ↑ Valriu, Caterina. Imaginari compartit : estudis sobre literatura infantil i juvenil. Palma: Edicions UIB, 2010, p. 233. ISBN 9788498833355.
* ↑ Huygen, Wil; Poortvliet, Rien (il·lustracions). Gnoms. Barcelona: Destino, 1986, p. 260. ISBN 8423315207.
* ↑ «David de Kabouter verliest geestelijke vader» (en neerlandès). De Standaard, 20-01-2009. [Consulta: 22 gener 2016].

## Enllaços externs

* Necrologia
* Llibres de Wil Huygen al catàleg de Biblioteques de la Diputació de Barcelona
# Nicàgores

Nicàgores és el nom dels següents personatges:
* Nicàgores de Messènia, notable messeni
* Nicàgores de Rodes, polític de l'illa de Rodes
* Nicàgores d'Atenes, sofista atenenc
# Scarperia e San Piero

Scarperia e San Piero és un comune (municipi) de la Ciutat metropolitana de Florència (antiga província de Florència), a la regió italiana de la Toscana, situat uns 25 km al nord-est de Florència. Va ser creat l'1 de gener de 2014 després de la fusió dels antics municipis de Scarperia i San Piero a Sieve.
L'1 de gener de 2018 tenia 12.170 habitants.
Dins del municipi es troba el circuit de Mugello.

## Referències

* ↑ «Resident population on 1st January 2018» (en anglès). ISTAT. [Consulta: 20 febrer 2019].
# El Mateu

El Mateu és una masia de Gurb (Osona) inclosa a l'Inventari del Patrimoni Arquitectònic de Catalunya.

## Descripció

Edifici civil. Masia de planta rectangular coberta a dues vessants, amb el carener perpendicular a la façana, orientada a ponent. Presenta un portal dovellat, amb un escut a la dovella central que representa una mà i unes inicials. Les mateixes dovelles emmarquen la finestra del primer pis, formant un cos únic. La casa consta de planta baixa i dos pisos. A la part esquerra de la façana s'hi annexiona un cos de porxos amb arcades sostingudes per pilars de pedra. Són orientats a migdia.
L'estat de conservació de la masia és força bo.
Els materials constructius bàsics són la pedra, el morter, tàpia i alguns afegitons de maó.

## Història

Antiga masia ampliada i reformada en diverses èpoques, com podem observar per les llindes de la construcció. La finestra datada més antiga es troba a llevant (1693), la de la façana data de 1704 i els porxos es varen construir al 1804.
Els propietaris, que habiten al mas, mantenen la cognominació de Mateu.
Es troba registrada al fogatge de la parròquia i terme de Sant Esteve de Granollers de l'any 1553. Habitava el mas Bernat Matheu.

## Referències

* 1 2 3 4 5 6 7 «El Mateu». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 29 agost 2017].
# Wolframita

Wolframita és com es coneix als minerals sense determinar que pertanyen a l'anomenat grup de la wolframita, generalment amb una composició química entre la hübnerita (MnWO₄) i la ferberita (FeWO₄), totes dues membres del grup. Rep el nom de l'antic alt alemany wolf i hraban (escuma de llop), en al·lusió a la substància cremosa que es forma durant la metal·lúrgia del wolframi.
Aquest grup, que forma part del supergrup de la columbita, està format per vuit espècies: dmitryvarlamovita, ferberita, heftetjernita, huanzalaïta, hübnerita, nioboheftetjernita, rossovskyita i sanmartinita. Totes les espècies que formen aquest grup cristal·litzen en el sistema monoclínic excepte la dmitryvarlamovita que ho fa en l'ortoròmbic.
| Espècie | Fórmula |
| Dmitryvarlamovita | Ti₂(Fe³⁺Nb)O₈ |
| Ferberita | FeWO₄ |
| Heftetjernita | ScTaO₄ |
| Huanzalaïta | MgWO₄ |
| Hübnerita | MnWO₄ |
| Nioboheftetjernita | ScNbO₄ |
| Rossovskyita | (Fe³⁺,Ta)(Nb,Ti)O₄ |
| Sanmartinita | Zn(WO₄) |
També s'inclou en aquest grup la krasnoselskita, una substància d'origen antropogènic, motiu pel qual no pot ser acceptada com a espècie vàlida per l'Associació Mineralògica Internacional.

## Formació i jaciments

Es troben sovint juntament amb quars, en pegmatites granítiques i com a dipòsit hidrotermal. Quantitats apreciables es troben en Saxònia (Alemanya), Espanya (prop de La Corunya), Líbia, Namíbia, Brasil, Colòmbia, Estats Units, República Popular de la Xina (amb un 75% de les reserves mundials) i Corea del Sud. A vegades és acompanyada de cassiterita, blenda, topazi o galena.
Als territoris de parla catalana ha estat descrita a la hübnerita a la mina Serrana (El Molar, Priorat), i la ferberita a la Coma Fosca, a la Roca de Ponent i a Sant Miquel, tots tres indrets dins del terme municipal de Vimbodí (Conca de Barberà, Tarragona).

## Referències

* ↑ «Wolframite» (en anglès). Mindat. [Consulta: 15 febrer 2015].
* ↑ «Wolframite Group». Mindat. [Consulta: 26 febrer 2024].
* ↑ «Krasnoselskite». Mindat. [Consulta: 26 febrer 2024].
* ↑ Abella, Joan. Minerals i Mines de la Conca de Bellmunt Del Priorat, 2008. ISBN 978-84-612-1312-2 [Consulta: 26 febrer 2024].
* ↑ «Mineral Location Search». [Consulta: 26 febrer 2024].
# Rudbar (Afganistan)

Rudbar és una població de l'Afganistan a la part meridional del riu Helmand, a la Província de Nimruz. El nom, degut al riu (Rudbar vol dir 'comarca a la vora d'un riu'), el va agafar durant l'època medieval i consta ja en temps de la dinastia dels safàrides.

## Referències

* Enciclopèdia de l'Islam, VIII, 605
# Wilancookita

La wilancookita és un mineral de la classe dels fosfats.

## Característiques

La wilancookita és un fosfat de fórmula química (Ba,K,Na)₈(Ba,Li,□)₆Be$_{24}$P$_{24}$O$_{96}$·32H₂O. Cristal·litza en el sistema isomètric. És un mineral relacionat amb la pahasapaïta que va ser aprovat per l'Associació Mineralògica Internacional l'any 2015. Només se n'ha trobat a Ponte do Piauí, a la vall de Piauí (Minas Gerais, Brasil).

## Referències

* ↑ «Wilancookite» (en anglès). Mindat. [Consulta: 27 desembre 2015].
* ↑ «Wilancookite» (en anglès). Mineralienatlas. [Consulta: 27 desembre 2015].
* ↑ «Pahasapaite» (en anglès). Mindat. [Consulta: 27 desembre 2015].
# Newnan

Newnan és una població dels Estats Units a l'estat de Geòrgia. Segons el cens del 2008 tenia 33.293 habitants.

## Demografia

Segons el cens del 2000, Newnan tenia 16.242 habitants, 5.939 habitatges, i 3.973 famílies. La densitat de població era de 349,9 habitants/km².
Dels 5.939 habitatges en un 34,5% hi vivien nens de menys de 18 anys, en un 39% hi vivien parelles casades, en un 23,5% dones solteres, i en un 33,1% no eren unitats familiars. En el 27,4% dels habitatges hi vivien persones soles el 10,1% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,6 i el nombre mitjà de persones que vivien en cada família era de 3,16.
Per edats la població es repartia de la següent manera: un 27,8% tenia menys de 18 anys, un 10,4% entre 18 i 24, un 31,9% entre 25 i 44, un 18,2% de 45 a 60 i un 11,7% 65 anys o més.
L'edat mediana era de 32 anys. Per cada 100 dones de 18 o més anys hi havia 87,5 homes.
La renda mediana per habitatge era de 36.142 $ i la renda mediana per família de 43.243 $. Els homes tenien una renda mediana de 36.786 $ mentre que les dones 25.314 $. La renda per capita de la població era de 19.081 $. Entorn del 17,6% de les famílies i el 19,7% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Persones notables

* Alan Jackson (n. 1958), cantant i compositor de música country

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Newnan». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 3 agost 2010].
* ↑ «Geographic Comparison Table- Newnan». American Fact Finder. Oficina del Cens dels Estats Units, 12-01-2010.
# Scarpetta Ordelaffi

Scarpetta Ordelaffi fou fill de Teobald I Ordelaffi. Era un dels caps del partit gibel·lí de la Romanya i va participar en una reunió de caps a Argenta del 1295. Fou senyor de Forlì vers el 1295 i vicari pontifici des del 1302.
El 1296 al front dels gibel·lins va participar en el setge d'Imola i fou excomunicat junt amb tota la família i a Maghinardo Pagani. Al front dels exiliats florentins i els gibel·lins de la Romanya va organitzar l'expedició que va acabar amb la segona desfeta del Mugelo el 1302. Entre els exiliats hi havia Dante Alighieri al que el 1303 va donar feina com a secretari. El 1303 es va lliurar una batalla prop de Castel Puliciano entre els gibel·lins, exiliats florentins i gent de Forlí d'un costat i el podestà florentí Fulcieri da Calboli de l'altra; aquest darrer va guanyar la batalla però Scarpetta va conservar Forlì.
El 1306 es va apoderar de Bertinoro junt amb son germà Pino I Ordelaffi.
A la seva mort vers 1315 el va succeir el seu germà Francesc I Ordelaffi